**Ministru kabineta noteikumu projekta "Noteikumi par zvērināta notāra palīga eksāmena kārtību un nepieciešamo zināšanu apjomu" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts izstrādāts atbilstoši grozījumiem Notariāta likumā, kas stāsies spēkā 2018. gada 1. septembrī, un noteic kārtību, kādā rīkojams zvērināta notāra palīga amata pretendenta eksāmens, un pretendentiem nepieciešamo zināšanu apjomu, ņemot par pamatu pašreizējo kārtību zvērināta notāra palīga amata pretendenta zināšanu pārbaudei, ko noteic Latvijas Zvērinātu notāru padome, un zvērināta tiesu izpildītāju palīgu amata pretendentiem. Noteikumu projektam noteikta spēkā stāšanās 2018. gada 1. septembrī. |

|  |  |  |  |
| --- | --- | --- | --- |
| **I. Tiesību akta projekta izstrādes nepieciešamība** | | | |
| 1. | Pamatojums | Ministru kabineta noteikumu projekts "Noteikumi par zvērināta notāra palīga eksāmena kārtību un nepieciešamo zināšanu apjomu" (turpmāk – Noteikumu projekts) izstrādāts atbilstoši grozījumiem Notariāta likumā, kas stāsies spēkā 2018. gada 1. septembrī (likums "Grozījumi Notariāta likumā" Saeimā pieņemts 2018. gada 8. martā). | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Notariāta likumu zvērinātu notāru prombūtnes laikā aizstāj viņa palīgs. Līdz ar to zvērināta notāra palīgs zvērināta notāra aizvietošanas laikā izpilda tās pašas amata darbības, ko izpilda zvērināts notārs. Ņemot vērā šo apstākli, uzskatāms, ka nepieciešams izstrādāt kārtību, kādā tiek pārbaudītas zvērināta notāra palīga amata pretendenta (turpmāk – pretendents) zināšanas un prasmes un rīkojams pretendenta eksāmens (turpmāk – eksāmens). Tādējādi Notariāta likuma 148.2 panta otrā daļa (stāsies spēkā 2018. gada 1. septembrī) paredz deleģējumu Ministru kabinetam noteikt zvērināta notāra palīga eksāmena rīkošanas kārtību un nepieciešamo zināšanu apjomu.  Ministru kabineta noteikumi standartizēs un skaidri noteiks eksāmena rīkošanas kārtību un pretendenta atbilžu vērtēšanas kritērijus. Tādējādi tiks nodrošināta tiesiskā noteiktība. Spēkā esošā Notariāta likuma redakcija neparedz pretendentu eksāmenu, Latvijas Zvērinātu notāru padome (turpmāk – padome) to organizē, pamatojoties uz padomes 2017. gada 8. septembra sēdē apstiprinātajiem noteikumiem "Noteikumi par kārtību, kādā sniedz atsauksmes zvērināta notāra palīga apstiprināšanai". Tomēr, ievērojot to, ka eksāmenā pretendents tiek vērtēts kā privātpersona, ar 2018. gada 1. septembri eksāmena kārtību noteiks Ministru kabineta noteikumi.  Ņemot vērā minēto, izstrādāts Noteikumu projekts, kas noteic kārtību, kādā rīkojams pretendenta eksāmens, un pretendentiem nepieciešamo zināšanu apjomu.  Notariāta likuma 148.1 pants (redakcijā, kas stāsies spēkā 2018. gada 1. septembrī) noteic, ka pretendenta zināšanas pārbauda padomes izveidota eksāmenu komisija (turpmāk – komisija), piedaloties tieslietu ministra pilnvarotai personai. Vienlaikus, lai normatīvi nostiprinātu tajā iekļaujamo locekļu skaitu un personas, kuras var tikt iekļautas šajā sastāvā, tādējādi nosakot padomei ievirzi eksāmena komisijas sastāva izveidei, Noteikumu projektā noteikts komisijas locekļu skaits, sastāvs un darbību termiņš - trīs gadi. Šāds termiņš sakrīt ar Notariāta likuma 181. pantā un 221. panta 2. punktā noteikto disciplinārlietu komisijas un padomes priekšsēdētāja, priekšsēdētāja vietnieka, padomes locekļu un revīzijas komisijas ievēlēšanas termiņu. Turklāt komisijas sastāvā tiks iekļauti pieci locekļi – vismaz trīs zvērināti notāri un padomes biroja pārstāvji, kuri ieguvuši vismaz maģistra grādu tiesību zinātnē, ievērojot to, ka padomes birojā nodarbinātie darbojas padomes uzdevumā, pārzina notariāta organizācijas lietas, ikdienā rūpējoties par notariāta attīstību un pilnveidi, pārzina notariāta institūtu, tā darbību un jomu regulējošos normatīvos aktus, apkopo un analizē zvērinātu notāru praksi, sagatavo padomei ierosinājumus un dod atzinumus likumdošanas un notariālās prakses jautājumos. Tādējādi padome izveidos komisiju, ievērojot Noteikumu projektā noteikto regulējumu.  Noteikumu projekts noteic komisijas darbību. Ņemot vērā jomas, kas noteiktas zvērināta notāra amata pretendentu zināšanu pārbaudei, lai zvērināta notāra palīgs varētu pilnvērtīgi pildīt savus amata pienākumus, nepieciešamības gadījumā aizstājot zvērinātu notāru viņa prombūtnes laikā, Noteikumu projektā noteiktas arī jomas, kurās tiek pārbaudītas pretendenta zināšanas.  Tāpat Noteikumu projektā noteikta eksāmena organizēšanas un tā norises kārtība, paredzot padomes pienākumu ne retāk, kā divas reizes gadā rīkot eksāmenu, publicējot attiecīgu paziņojumu notariāta iekšējās informācijas tīklā ne vēlāk kā vienu mēnesi pirms eksāmena. Vienlaikus norādāms, ka atbilstoši Notariāta likuma 21. panta pirmajai daļai eksāmena un kvalifikācijas pārbaudes programmu un jautājumus apstiprina tieslietu ministrs pēc Latvijas Zvērinātu notāru padomes priekšlikuma. Eksāmena programma sniedz zvērināta notāra amata pretendentam vispārīgu informāciju par tēmām katrā jomā. Tādējādi Noteikumu projekts paredz padomes pienākumu vienlaicīgi ar paziņojumu par pieteikšanos eksāmenam sniegt informāciju par tēmām katrā jomā, kurā tiek pārbaudītas pretendenta zināšanas eksāmenā.  Attiecībā uz eksāmena norisi Noteikumu projekts noteic, ka eksāmenam ir divas daļas: pirmajā daļā pārbauda pretendenta praktiskās darba iemaņas, uzdodot sagatavot zvērināta notāra darbībā nepieciešama dokumenta projektu, bet otrajā daļā pārbauda pretendenta teorētiskās zināšanas, uzdodot sagatavot atbildes uz 10 testa jautājumiem, vienu teorijas jautājumu un vienu juridiskas problēmas risinājumu (kāzusu). Atbilstoši Noteikumu projektam eksāmena pirmās daļas ilgums ir trīs stundas, otrajā daļā pretendentam rakstisku atbilžu uz testa jautājumiem sagatavošanai, teorijas jautājuma un juridiskas problēmas risinājuma (kāzusa) pārdomām un atbildes plāna izstrādāšanai tiek paredzētas 45 minūtes un mutiskai atbildei uz juridiskas problēmas risinājumu (kāzusu) un teorijas jautājumu tiek paredzētas 30 minūtes.  Noteikumu projekts noteic komisijas sekretāra veicamos uzdevumus un eksāmena protokola saturu.  Tāpat Noteikumu projekts noteic eksāmena rezultātu vērtēšanu. Proti, pretendenta eksāmena pirmās daļas darbu un otrās daļas mutvārdu atbildes vērtē 10 ballu sistēmā (Noteikumu projekta 1. pielikumā noteikts eksāmena vērtējuma apraksts), tādējādi nodrošinot iespēju pretendentu novērtēt ar pēc iespējas objektīvāku, faktiskajām zināšanām un spējām atbilstošāko vērtējumu un eksāmena otrās daļas testā par katru pareizi atbildētu jautājumu piešķir vienu balli.  Noteikumu projekts paredz, ka katrs komisijas loceklis atsevišķi novērtē katra pretendenta pirmās daļas darbu un otrās daļas testa atbildes, atbildes uz teorijas jautājumu un mutvārdos sniegto juridiskas problēmas (kāzusa) risinājumu un sagatavo četrus vērtējumus. Šos vērtējumus un pretendenta eksāmena kopējo vērtējumu ieraksta komisijas locekļa eksāmena vērtējuma lapā (Noteikumu projekta 2. pielikumā iekļauts komisijas locekļa vērtējuma lapas paraugs). Noteikumu projekts paredz, ka galīgo eksāmena vērtējumu nosaka, summējot katra komisijas locekļa norādīto pretendenta eksāmena kopējo vērtējumu un izdalot ar komisijas locekļu skaitu, kuri piedalījās pretendenta eksāmena vērtēšanā, un to ieraksta eksāmena galīgā vērtējuma lapā (Noteikumu projekta 3. pielikums). Eksāmens ir nokārtots, ja pretendents eksāmenā ir saņēmis galīgo novērtējumu, ne zemāku par sešām ballēm.  Noteikumu projekts noteic pretendenta tiesības apstrīdēt eksāmena rezultātu sakarā ar eksāmena laikā pieļautajiem eksāmena kārtības pārkāpumiem, kas varēja ietekmēt eksāmena atsevišķu vērtējumu vai vērtējumu kopumā, iesniedzot pamatotu iesniegumu Tieslietu ministrijas valsts sekretāram, mēneša laikā pēc eksāmena rezultātu paziņošanas. Turklāt Tieslietu ministrijas valsts sekretāra lēmumu var pārsūdzēt tiesā administratīvo procesu regulējošajos normatīvajos aktos noteiktajā kārtībā.  Ievērojot to, ka attiecīgās Notariāta likuma normas, kas paredz zvērināta notāra palīga eksāmena ieviešanu, stāsies spēkā 2018. gada 1. septembrī, Noteikumu projektā noteikts, ka arī tajā iekļautais regulējums stājas spēkā šajā datumā, lai atbilstoši Notariāta likumā noteiktajam tiktu izstrādāta un spēkā stātos kārtība, kādā rīkojams pretendenta eksāmens. | |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, padome. | |
| 4. | Cita informācija | Nav. | |
|  |  |  | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Padome un personas, kuras vēlēsies kārtot zvērināta notāra palīga eksāmenu. | |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts nemaina minēto sabiedrības mērķgrupu tiesības, pienākumus un veicamās darbības, jo eksāmens tiks rīkots atbilstoši pašreiz spēkā esošajai padomes kārtībai. | |
| 3. | Administratīvo izmaksu monetārs novērtējums | Noteikumu projekts šo jomu neskar. | |
| 4. | Atbilstības izmaksu monetārs novērtējums | Noteikumu projekts šo jomu neskar. | |
| 5. | Cita informācija | Nav. | |
| |  | | --- | | **III. Tiesību akta projekta ietekme uz valsts budžetu un pašvaldību budžetiem** | | Noteikumu projekts šo jomu neskar. | |  | | **IV. Tiesību akta projekta ietekme uz spēkā esošo tiesību normu sistēmu** | | Noteikumu projekts šo jomu neskar. | |  | | **V. Tiesību akta projekta atbilstība Latvijas Republikas starptautiskajām saistībām** | | Noteikumu projekts šo jomu neskar. | |  | | | | |
| **VI. Sabiedrības līdzdalība un komunikācijas aktivitātes** | | | |
| 1. | Plānotās sabiedrības līdzdalības un komunikācijas aktivitātes saistībā ar projektu | | Atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā", lai informētu sabiedrību par Noteikumu projektu un dotu iespēju izteikt viedokli, Noteikumu projekts pirms tā iesniegšanas Valsts sekretāru sanāksmē ievietots Tieslietu ministrijas tīmekļvietnē. |
| 2. | Sabiedrības līdzdalība projekta izstrādē | | Tieslietu ministrija 2018. gada 18. jūnijā Noteikumu projektu ievietoja savā tīmekļvietnē sadaļā "Sabiedrības līdzdalība" (pieejams: <https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti>), tādējādi dodot iespēju sabiedrībai līdzdarboties tiesību akta projekta izstrādes procesā. Sabiedrībai bija iespēja līdz 2018. gada 27. jūnijam sniegt rakstisku viedokli Tieslietu ministrijai par izstrādāto Noteikumu projektu. |
| 3. | Sabiedrības līdzdalības rezultāti | | Pēc Noteikumu projekta ievietošanas Tieslietu ministrijas tīmekļvietnē viedokļi par Noteikumu projektu no sabiedrības pārstāvju puses nav saņemti. |
| 4. | Cita informācija | | Nav. |
|  |  | |  |
| **VII. Tiesību akta projekta izpildes nodrošināšana un tās ietekme uz institūcijām** | | | |
| 1. | Projekta izpildē iesaistītās institūcijas | | Padome un Tieslietu ministrija, izskatot pretendentu apstrīdēšanas iesniegumus. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | | Noteikumu projekts šo jomu neskar. |
| 3. | Cita informācija | | Nav. |

Iesniedzējs:

tieslietu ministrs Dzintars Rasnačs

Alberinga 67036835

[Kristine.Alberinga@tm.gov.lv](mailto:Kristine.Alberinga@tm.gov.lv)